Преосталих Јевђевићевих 3.000 бораца ca четницима Момчила Ђујића, Љотићевим Српским добровољачким корпусoм, и остацима Недићевог Српског ударног корпуса, cy стављени под команду СС-обергрупенфирера Одила Глобочника, вишег СС и полицијског вође и заповедника оперативне зоне Јадранско приморје. Упркос томе, они су покушали да контактирају западне Савезнике у нади да ће осигурати страну помоћ за предложену антикомунистичку офанзиву са циљем да поново успоставе монархистичку Југославију. Одреди Јевђевићевих четника, заједно са три пука СДК су 11. априла умарширали у северозападну Хрватску у нади да ће се спојити са Црногорским добровољачким корпусом Павла Ђуришића, који је путовао кроз Босну у нади да ће стићи до Словеније. Покушај спасавања Ђуришићевих четника је дошао прекасно, јер су их већ поразиле трупе НДХ у бици на Лијевчу пољу, после које је Ђуришић заробљен и убијен. Ова група се повукла на север у Словенију, сукобљавајући се са партизанима пре повлачења у Словенију. Ове четнике су на крају заробили Савезници и изручили Југославији, где су их партизани делом стрељали. Јевђевић је остао врло утицајан међу четницима после рата.